[pic] | COMISIA EUROPEANĂ |

Bruxelles, 16.12.2010

COM(2010) 763 final

RAPORT AL COMISIEI CĂTRE PARLAMENTUL EUROPEAN ȘI CONSILIU

Prima evaluare intermediară a programului comun de asistență pentru autonomie la domiciliu („programul comun AAD”)

RAPORT AL COMISIEI CĂTRE PARLAMENTUL EUROPEAN ȘI CONSILIU

Prima evaluare intermediară a programului comun de asistență pentru autonomie la domiciliu („programul comun AAD”)

INTRODUCERE

Uniunea Europeană a recunoscut tehnologiile informației și comunicațiilor (TIC) drept un factor esențial pentru depășirea provocărilor legate de îmbătrânirea populației, astfel cum s-a precizat inițial în Comunicarea Comisiei intitulată „A îmbătrâni frumos în societatea informațională” (2007)[1]. UE a pus la dispoziție, în special, sprijin financiar pentru cercetare, dezvoltare și inovare în acest domeniu. Comunicarea Comisiei privind „O agendă digitală pentru Europa” (2010)[2] reiterează angajamentul Uniunii de a utiliza TIC pentru a asigura o îmbătrânire activă, independentă și în condiții bune de sănătate.

Participarea UE la programul comun de asistență pentru autonomie la domiciliu („programul comun AAD”) stă la baza acestui angajament. Programul comun AAD a fost creat în 2008 de 20 de state membre ale UE și de 3 țări asociate. Uniunea Europeană a decis să acorde același sprijin ca și țările participante, mobilizând fonduri din cel de al șaptelea program-cadru de cercetare și dezvoltare tehnologică (PC7), în temeiul articolului 185 din Tratatul privind funcționarea Uniunii Europene (TFUE), fostul articol 169 din Tratatul CE[3].

Programul comun AAD pune accentul pe cercetarea aplicată și vizează introducerea pe piață, într-un termen de doi-trei ani, a unor produse și servicii bazate pe TIC, destinate populației în vârstă. Țările participante la programul comun AAD sunt principalii proprietari ai acestui program. Acestea execută programul printr-o asociație AAD non-profit, care este condusă de o adunare generală și care beneficiază ocazional de sprijinul unei unități centrale de gestionare. Comisia Europeană are statutul de observator în cadrul adunării generale și dreptul de veto în ceea ce privește programul de lucru anual și este parte, alături de asociația AAD, la acordurile generale și anuale privind contribuția financiară a UE.

Decizia din 2008 privind participarea financiară a Comunității la programul comun AAD prevedea realizarea unei evaluări intermediare până în 2010, evaluare care a fost efectuată de un grup de experți la nivel înalt, prezidat de fostul comisar european, Meglena Kuneva. Concluziile grupului s-au bazat pe o documentație de referință importantă, studii de caz, informații statistice privind programul comun AAD, aproximativ 40 de interviuri cu părțile interesate, precum și pe o consultare online.

Grupul a elaborat avize privind inovarea și îmbătrânirea populației în general și a formulat recomandări specifice privind programul comun AAD. Majoritatea acestor recomandări sunt adresate statelor participante la programul comun AAD, în timp ce o parte dintre acestea sunt adresate și instituțiilor UE și comunității parților interesate, în sens mai larg (organizații ale cetățenilor în vârstă, sectorul industrial și prestatorii de servicii, autoritățile regionale).

Prezenta comunicare analizează principalele recomandări ale grupului și propune, în domeniile relevante, acțiuni care urmează să fie întreprinse de Comisia Europeană în colaborare cu alte instituții și părți interesate din UE, precum și prin rolul Comisiei în cadrul programului comun AAD.

TIC PENTRU DEPășIREA PROVOCăRII LEGATE DE ÎMBăTRÂNIREA POPULAțIEI: CONTEXT

Principalele date privind îmbătrânirea populației Europei sunt bine cunoscute. Acestea arată o schimbare iminentă și semnificativă din punct de vedere social și economic pentru care UE nu este încă pregătită: se preconizează că până în 2020 ne vom confrunta cu un deficit de până la 2 milioane de locuri de muncă în domeniul îngrijirii și al sănătății dacă nu se ia nicio măsură în acest sens, ceea ce ar face ca 15% din activitățile din sectorul general al asistenței medicale să nu poată fi asigurate[4]; raportul între populația cu vârsta de peste 65 de ani și populația activă (cu vârsta cuprinsă între 15 și 64 de ani) va trece de la 1:4 în 2008 la 1:3 în 2020 și la 1:2 în 2050, ceea ce va genera presiuni asupra solidarității între generații[5]; costurile din ce în ce mai ridicate ale îmbătrânirii vor avea un impact semnificativ asupra finanțelor publice[6] și, deși veniturile disponibile și averea populației cu vârsta de peste 50 de ani sunt estimate la aproximativ 3 trilioane € și veniturile pensionarilor sunt în creștere[7], disparitățile sunt enorme, 19% din populația în vârstă fiind sub pragul sărăciei, cifră care cunoaște o creștere rapidă, mai ales în UE-10[8].

Provocarea demografică nu poate fi depășită decât printr-o combinație coerentă de politici sociale, economice, de sănătate, de inovare și digitale[9]. Acționând acum putem genera beneficii considerabile pe trei planuri, și anume o calitate a vieții mai bună, costuri de îngrijire sustenabile pentru societate în ansamblul său și noi locuiri de muncă și întreprinderi datorită unei „economii a vârstei a treia” din ce în ce mai importante. Îmbătrânirea populației a fost identificată în strategia Europa 2020[10] atât ca o provocare, cât și ca o oportunitate pentru o creștere inteligentă, durabilă și favorabilă incluziunii. Îmbătrânirea populației este considerată o prioritate în cadrul inițiativelor emblematice ale acestei strategii, și anume „O Agendă digitală pentru Europa” și „O Uniune a inovării ”[11].

Agenda digitală pune accentul pe servicii, produse și procese bazate pe TIC. Inițiativa emblematică privind o Uniune a inovării anunță un Parteneriat european al inovării pentru o îmbătrânire activă și în condiții bune de sănătate, în cadrul căruia soluțiile digitale vor juca un rol important. Caracterul evolutiv al TIC favorizează inovarea în ceea ce privește organizarea serviciilor de îngrijire, permițând, de exemplu, persoanelor care asigură servicii de îngrijire să petreacă mai mult timp cu clienții lor în vârstă, prin sporirea eficacității și prin reducerea birocrației în domeniul îngrijirii, oferind soluții de îmbunătățire a condițiilor de muncă și a bunăstării persoanelor care asigură servicii informale de îngrijire, a stilului de viață al persoanelor și a gestionării sănătății, adaptând locul de muncă la cerințele persoanelor în vârstă și asigurând continuarea participării active a persoanelor în vârstă în cadrul economiei și al societății. O bază din ce în ce mai importantă de studii de caz arată reducerea sau întârzierea îngrijirii instituționalizate cu 10-30%, niveluri ridicate de satisfacție a utilizatorilor și o creștere a activității de peste 10% pe an[12].

Soluțiile AAD variază de la produse bine cunoscute, precum medalioane care declanșează o alarmă socială sau alarme pentru medicamente, până la soluții mai avansate, precum spații de viață inteligente care detectează problemele ce pot apărea cu vârsta, cum ar fi pierderea memoriei, rătăcirea, problemele de sănătate; produse inteligente, precum podele cu senzori și încălțămintea cu acționare pentru a detecta sau a preveni căderile; servicii digitale de informare, precum monitorizarea securității și a sănătății, servicii de asistență la distanță sau televizoare legate la internet pentru activități de agrement, de divertisment și de învățare, exerciții de echilibru și de memorie, consiliere privind stilul de viață și conexiuni video cu membrii familiei. Cercetarea avansată explorează, de exemplu, asistența robotizată pentru activitățile menajere cotidiene cu grad ridicat de dificultate sau conceperea, în parteneriat cu persoanele în vârstă, a unor dispozitive de comunicare socială.

OBSERVAțIILE șI RECOMANDăRILE GRUPULUI ÎN CEEA CE PRIVEșTE INOVAREA șI ÎMBăTRÂNIREA POPULAțIEI

Grupul a fost invitat să evalueze performanța programului comun AAD și, în cadrul acestei evaluări, a inclus programul comun AAD în contextul mai larg al inovării și al îmbătrânirii populației. În ceea ce privește cel de al doilea element, grupul a recomandat promovarea unei viziuni mai ample și reînnoite asupra fenomenului îmbătrânirii , care valorizează implicarea continuă a persoanelor în vârstă în cadrul societății și al economiei drept o oportunitate pentru Uniunea Europeană[13]. Prioritatea acestei viziuni este de a acorda persoanelor în vârstă posibilitatea de a duce în continuare o viață activă și independentă în mediul pe care îl preferă, pentru cât mai mult timp posibil, și de a avea grijă de propria lor bunăstare și sănătate.

Comisia sprijină această recomandare, care necesită o coordonare mai bună între inovarea tehnologică, socială și economică, de exemplu prin combinarea serviciilor de îngrijire profesionale cu cele informare, asigurate de familie și de comunitate; prin crearea unor medii de lucru flexibile, bazate pe TIC, și a unor modalități de lucru adaptate pentru persoanele care se ocupă de îngrijire și care sunt totodată active din punct de vedere profesional; prin încheierea unor contracte între sectorul public și cel privat în vederea asigurării viabilității sectorului de îngrijiri medicale și sociale, prin controlarea calității acestuia și prin acoperirea universală.

Grupul promovează, de asemenea, crearea rapidă a unei piețe dinamice pentru TIC în contextul îmbătrânirii, care să fie în măsură să asigure produse și servicii inovatoare, precum și maximizarea impactului acesteia prin combinarea activităților de cercetare, de comercializare și de punere în aplicare .

Comisia sprijină această recomandare și subliniază, odată cu grupul, că acest lucru necesită eliminarea imediată a barierelor importante, printre care se numără:

- fragmentarea pieței și lipsa economiilor de scară: o mare parte a activității de îngrijire a persoanelor în vârstă este locală și necesită o inovare adaptată la condițiile locale. Provocarea constă în evitarea fragmentării care implică o calitate a serviciilor sub nivelul optim;

- lipsa fondurilor pentru inovare și a investițiilor pentru dezvoltarea proiectelor pilot: se pune problema convingerii investitorilor comerciali să își intensifice angajamentele pe baza unor obiective sociale și societale pe termen mai lung, precum și a fondurilor acordate IMM-urilor pentru a se extinde pe piețe mai mari;

- incertitudinea privind aspectele financiare: Europa dispune de o paletă largă de modalități de finanțare a serviciilor de asistență medicală și socială, care combină intervenții din partea sectorului public, a sectorului privat și a cetățenilor și care sunt adesea neadaptate la soluții de sprijin inovatoare, bazate pe TIC și destinate îmbătrânirii active sau autonomiei.

Grupul recomandă crearea de parteneriate care consolidează legăturile și interacțiunile dintre cercetare și dezvoltare, inovare, actorii pieței, autoritățile de reglementare și utilizatorii finali, în vederea eliminării acestor bariere. Comisia consideră că Parteneriatul european al inovării pentru o îmbătrânire activă și în condiții bune de sănătate este un pas înainte important în această direcție. Crearea, anul aceasta, a Forumului pentru investiții în AAD reprezintă o altă măsură încurajatoare în vederea soluționării anumitor probleme de investiții.

Grupul subliniază, de asemenea, importanța primordială a asigurării excelenței operaționale printr-o cooperare mai strânsă între părțile interesate pentru a face față gradului înalt de fragmentare, descentralizării și multitudinii actorilor, precum și pentru a putea acționa rapid și eficient, astfel cum impune caracterul urgent al îmbătrânirii populației. Prin urmare, buna gestionare operațională a activităților comune este esențială. Comisia sprijină aceste recomandări care ar trebui să stea la baza dezvoltării viitoare a programului comun AAD și a altor activități în domeniul inovării și al îmbătrânirii populației.

RECOMANDăRI SPECIFICE ALE GRUPULUI PENTRU PROGRAMUL COMUN AAD

Grupul a evaluat programul comun AAD în ceea ce privește cinci aspecte:

- progresele în vederea îndeplinirii obiectivelor;

- nivelul contribuțiilor financiare ale statelor participante;

- performanțele programului comun AAD în ceea ce privește stimularea integrării programelor naționale;

- performanța operațională;

- valoarea adăugată europeană.

Cea mai mare parte a recomandărilor grupului vizează direct statele participante. Unele recomandări vizează implicarea Comisiei în program, acestea fiind abordate în cele ce urmează, în cadrul fiecărui aspect evaluat.

Evaluarea generală a grupului este clar pozitivă în ceea ce privește relevanța și rezultatele programului comun AAD, chiar dacă acest program este operațional de numai doi ani, iar proiectele acestuia nu au fost încă finalizate. Grupul consideră că programul comun AAD poate produce soluții foarte relevante la provocările legate de îmbătrânirea populației și poate reprezenta, în același timp, un exemplu de utilizare cu succes a articolului 185 din TFUE pentru cooperarea în materie de cercetare inovatoare între statele membre, cu sprijinul UE. Grupul a recunoscut, de asemenea, contribuția financiară adaptată a țărilor participante, care a depășit suma minimă impusă prin lege (pentru primele două cereri, statele participante și-au majorat contribuția financiară cu 30% și, respectiv, cu 50% peste minimul necesar), precum și o participare puternică a IMM-urilor cu mult peste 40%. Comisia observă că programul comun AAD răspunde unei provocări societale care suscită numeroase îngrijorări și că acesta oferă avantaje reciproce și echilibrate prin conjugarea eforturilor și stabilește, prin Decizia privind programul comun AAD, norme și stimulente clare pentru această cooperare.

Cu toate acestea, grupul recomandă, de asemenea, consolidarea urgentă a operațiunilor programului comun AAD. Comisia sprijină cu tărie această recomandare și invită statele participante să acorde recomandării o atenție deosebită și imediată.

Progresele în vederea îndeplinirii obiectivelor programului comun AAD

Principalele obiective ale programului comun AAD sunt (i) favorizarea apariției de produse, servicii și sisteme bazate pe TIC pentru a îmbătrâni în condiții bune, (ii) crearea unui corpus suficient de cercetare, dezvoltare și inovare și (iii) îmbunătățirea condițiilor pentru exploatarea industrială.

Grupul a concluzionat că programul comun AAD contribuie pozitiv la primul și la cel de al doilea obiectiv, în special în ceea ce privește condițiile pentru participarea sectorului industrial (astfel cum reiese din gradul înalt de participare a IMM-urilor, și anume 40%). Cu toate acestea, grupul recomandă depunerea mai multor eforturi pentru sporirea exploatării reale a rezultatelor. Acesta recomandă, de asemenea, statelor participante să consolideze activitățile din aval în domenii precum inovarea serviciilor și să ia în considerare, în mai mare măsură, aspectele practice legate de punerea în aplicare.

Comisia este de acord cu grupul în ceea ce privește progresele substanțiale și vizibile ale programului comun AAD în vederea îndeplinirii obiectivelor, precum și în ceea ce privește recomandarea grupului de a se acorda o atenție sporită exploatării rezultatelor. Acțiunile pe care Comisia intenționează să le întreprindă (alături de părțile interesate) vor promova legătura dintre proiectul comun AAD și instrumentele de punere în aplicare, în special Programul pentru competitivitate și inovare, punând la dispoziție date și analize ale pieței și ale impactului și explorând noi instrumente de finanțare pentru punere în aplicare și adoptare[14]. Comisia intenționează, de asemenea, să asigure că aceste acțiuni contribuie la activitățile conexe anunțate în Parteneriatul european al inovării pentru o îmbătrânire activă și în condiții bune de sănătate și că au un efect de levier asupra acestora.

Comisia va lucra cu programul comun AAD pentru a dezvolta și a face schimb de indicatori de evaluare a impactului între acest program și Programul pentru competitivitate și inovare (2011).

Comisia va lansa un studiu privind un observator al pieței și modelele de afaceri în domeniul TIC pentru a îmbătrâni în condiții bune, care va viza, de asemenea, lucrările privind modelele de afaceri ale proiectelor din cadrul programul comun AAD (2011).

Comisia, împreună cu Banca Europeană de Investiții și cu programul comun AAD, va mobiliza sau va crea modalități adecvate de finanțare pentru a reduce deficitul de investiții în vederea punerii în aplicare și a adoptării pe scară largă, luând ca elemente de referință schema de investiții JESSICA și facilitatea de asistență tehnică ELENA[15](2010-2011).

Comisia va propune programului comun AAD să sprijine în continuare Forumul pentru investiții în AAD și să deschidă acest forum inovatorilor și inovațiilor din PC7 și din programul de sprijinire a politicii în materie de TIC din PIC (2011 și anii următori).

Nivelul contribuțiilor financiare ale țărilor participante

Grupul a concluzionat că nivelul contribuțiilor financiare naționale reprezintă o reușită majoră a programului comun AAD. În general, se consideră că finanțarea comună a proiectelor din surse de finanțare naționale separate funcționează bine. Cu toate acestea, grupul și-a expirat îngrijorarea că participanții se confruntă cu probleme generate de complexitatea diverselor norme naționale, precum și de calendarele diferite ale plăților, ceea ce afectează uneori funcționarea proiectelor. În plus, grupul recomandă asigurarea de resurse suficiente pentru punctele de contact naționale pentru a le permite să își îndeplinească în mod adecvat sarcinile care le sunt încredințate.

Comisia sprijină aceste concluzii și recomandări și încurajează statele participante să soluționeze problema efectuării în timp util a plăților de la bugetelor lor naționale pentru partenerii proiectelor, ceea ce reprezintă un factor esențial al succesului.

Comisia va monitoriza în continuare principalilor indicatori ai performanței financiare (timpul necesar pentru efectuarea plăților sau pentru contractare) în cadrul revizuirilor sale anuale privind programul comun AAD și va asigura, dacă este cazul, urmărirea acestora, în special pentru a garanta efectuarea plăților în timp util (începând din 2010).

Performanțele programului comun AAD pentru integrarea programelor naționale

Grupul a constatat că programul comun AAD reprezintă un instrument important pentru integrarea eforturilor naționale și pentru crearea de sinergii, în special în ceea ce privește integrarea le nivel științific și de gestionare. Cu toate acestea, faptul că normele financiare și criteriile de eligibilitate la finanțare sunt diferite între țările participante, complică formarea consorțiilor internaționale și participarea efectivă a tuturor părților interesate relevante, grupul recomandând soluționarea acestei probleme importante.

Comisia este de acord cu această recomandare și invită statele participante să țină cont în mod deosebit de obiectivul de integrare al programului comun AAD, prin îmbunătățirea armonizării și a simplificării normelor de eligibilitate la finanțare și prin alinierea practicilor de finanțare și de plată.

Comisia va lucra cu statele participante la programul comun AAD pentru analizarea abordărilor privind finanțarea, având drept obiectiv schimbul de practici și contribuind la viitorul pe termen lung al programului comun AAD (2011).

Performanța operațională a programului comun AAD

Grupul a constatat că primele două cereri de propuneri din cadrul programului comun AAD s-au desfășurat cu succes. Cu toate acestea, grupul recomandă abordarea în mod prioritar a consolidării și a îmbunătățirii operațiunilor unității centrale de gestionare. De asemenea, acesta invită participanții la programul comun AAD să extindă oportunitățile utilizatorilor finali de a contribui la program și la proiecte, prin implicarea acestora din etape incipiente, prin sporirea capacității acestora de a beneficia de fonduri naționale și prin asigurarea reprezentării acestora în Consiliul consultativ al programului comun AAD.

Comisia sprijină aceste recomandări și invită statele participante să acorde un sprijin mai puternic operațiunilor programului, prin alocarea de resurse financiare și umane, inclusiv, dacă este cazul, prin accelerarea finanțării comune a operațiunilor programului.

De asemenea, Comisia este de acord cu grupul asupra faptului că schimbul de experiență și crearea de sinergii cu alte programe conexe în temeiul articolului 185, cum ar fi Eurostars, EMPR și Bonus-169, pot contribui la îmbunătățirea gestionării și a operațiunilor programului comun AAD.

Comisia va facilita schimbul de practici, în temeiul articolului 185, în ceea ce privește implementarea programelor conexe, prin schimburi de experiență operațională și printr-o eventuală cooperare viitoare.

Valoarea adăugată europeană a programului comun AAD

Grupul a constatat că programul comun AAD produce deja o valoare adăugată europeană clară, care se traduce prin echilibrul realizat între eforturile la nivel european și nevoile și contribuțiile naționale, precum și prin dezvoltarea de bune practici. Eforturile depuse în prezent la nivel european pentru abordarea și eliminarea barierelor din calea punerii în aplicare a soluțiilor AAD ar trebui totuși consolidate prin conjugarea eforturilor cu toate părțile interesate. Grupul recomandă cu căldură continuarea programului comun AAD și după încheierea PC7, ca o investiție pe termen lung. De asemenea, grupul recomandă instituțiilor Uniunii Europene să îmbunătățească și să consolideze legăturile dintre programul comun AAD și alte programe și inițiative la nivelul UE, precum programele de cooperare ale PC7 și Programul de competitivitate și inovare.

Comisia este de acord cu aceste concluzii și recomandări. Dimensiunea europeană a programului este esențială, iar perspectiva pe termen lung este necesară pentru a valorifica la maximum beneficiile programului comun AAD. Prin urmare, Comisia intenționează să exploreze posibilitatea continuării programului comun AAD și după încheierea PC7, ținând cont de reacția Consiliului și a Parlamentului European la recomandările și la rezultatele evaluării programului comun AAD.

Pe termen mai lung (după 2013), se vor evalua mai multe opțiuni, în strânsă consultare cu proprietarii programului comun AAD. În ceea ce privește conturarea Parteneriatului european al inovării pentru o îmbătrânire activă și în condiții bune de sănătate, o astfel de evaluare ar trebui să vizeze alinierea obiectivelor, a domeniilor de lucru și a angajamentelor financiare și de altă natură ale statelor participante la programul comun AAD și ale părților interesate ale acestui parteneriat. Evaluarea va urmări, de asemenea, consolidarea finanțării comune a proiectelor și sprijinul comun acordat operațiunilor programului pe termen mai lung.

Pe termen mai scurt (2011-2012), acțiunilor programului comun AAD pot aduce contribuții importante la Parteneriatul european al inovării pentru o îmbătrânire activă și în condiții bune de sănătate. Printre acestea se numără: implicarea activă a părților interesate ale programului comun AAD în dezvoltarea parteneriatului în sine (folosind experiența în ceea ce privește modelul de proprietate a programului comun AAD), diseminarea rezultatelor proiectelor din cadrul programului comun AAD, mecanisme de creare de legături între cercetare și piață, cum ar fi Forumul pentru investiții menționat anterior, precum și alinierea acțiunilor în vederea dezvoltării în mai mare măsură a cooperării cu regiunile.

Comisia va lua în considerare contribuțiile la Parteneriatul european al inovării pentru o îmbătrânire activă și în condiții bune de sănătate pe care le poate aduce programul comun AAD (2010-2012).

Comisia va efectua o analiză a impactului diverselor opțiuni de continuare a programului comun AAD după încheierea PC7, fără a aduce atingere pregătirii PC8 și a perspectivelor financiare ale UE și ținând seama de evoluțiile Parteneriatului european al inovării pentru o îmbătrânire activă și în condiții bune de sănătate (2012).

Ar trebuie create sau consolidate sinergiile cu mai multe inițiative de cercetare și inovare existente. Programele de cercetare avansată în domeniul TIC ale celui de al 7-lea program cadrul și programul de sprijinire a politicii în materie de TIC din cadrul Programului pentru competitivitate și inovare destinat validării inovării reprezintă programe partenere în aval și în amonte pentru programul comun AAD. Europa are un atu unic la nivel mondial în materie de TIC pentru a îmbătrâni în condiții bune, datorită acestor programe interconectate care acoperă împreună o parte semnificativă din „lanțul” de cercetare și inovare.

Mai multe state membre pregătesc o inițiativă de programare în comun[16] pe tema „Mai mulți ani, o viață mai bună”, care abordează alinierea unei game largi de discipline de cercetare (depășind cu mult domeniul TIC și al tehnologiei). Programul comun AAD poate oferi un context de aplicare pentru cercetarea multidisciplinară în domeniul îmbătrânirii, desfășurată în cadrul inițiativei de programare în comun, și poate contribui la agenda de cercetare a acestei inițiative prin experiența utilizatorilor TIC, asigurând schimbul de metodologii de cercetare, cum ar fi abordarea care ține seama de toate etapele vieții.

În sfârșit, grupul recomandă ca programul comun AAD să beneficieze de sprijin politic susținut și ca acesta să fie continuat și extins în cadrul unei abordări globale coerente a îmbătrânirii populației, precum a cercetării și inovării, și a acțiunilor agendei digitale în domeniu.

Comisia va sprijini realizarea unei foi de parcurs și a unei consultări în domeniul tehnologiei și va oferi orientări pentru a stabili legături mai puternice între PC7, programul comun AAD și PCI în domeniul TIC pentru a îmbătrâni în condiții bune (2011).

Comisia va analiza posibilitățile de sinergii între programul comun AAD și inițiativa de programare în comun pe tema „Mai mulți ani, o viață mai bună” , în cadrul unei recomandări privind inițiativa de programare în comun (2011).

Comisia va propune ca programul comun AAD să prezinte Conferința AAD drept o contribuție la Anul european 2012 al îmbătrânirii active și al solidarității între generații , pentru a spori vizibilitatea și a consolida angajamentele unei multitudini de actori (2012).

Comisia va evalua caracterul adecvat al „Planului de acțiune privind tehnologiile informației și comunicațiilor și fenomenul îmbătrânirii” , ca parte a Agendei digitale (2012).

5. CONCLUZII

Comisia Europeană apreciază această evaluare intermediară a programului comun AAD. Pe de o parte, aceasta oferă o ocazie de a consolida acțiunile comune cu statele membre și alte părți interesate din Europa pentru a face față schimbării demografice iminente cu ajutorul inovării și al TIC, ceea ce va reprezenta un element important în punerea în aplicare a inițiativelor emblematice „O Agendă digitală pentru Europa” și „O Uniune a inovării”. În acest context, evaluarea intermediară a programului comun AAD oferă totodată o contribuție oportună la dezvoltarea ulterioară a programului-pilot Parteneriatul european al inovării pentru o îmbătrânire activă și în condiții bune de sănătate. Pe de altă partea, această evaluare permite desprinderea de învățăminte din funcționarea acestui instrument bazat pe articolul 185 TFUE, care reprezintă un instrument important de consolidare a Spațiului european de cercetare.

Parlamentul European și Consiliul sunt invitate să își exprime opiniile cu privire la prezentul raport și la analizele și recomandările acestuia și să sprijine implementarea acțiunilor propuse.

[1] COM(2007) 332 final, 14 iunie 2007.

[2] COM(2010)245 final/2, 19 mai 2010.

[3] Decizia nr. 742/2008/CE din 9 iulie 2008.

[4] Propriile estimări preliminare ale Comisiei Europene pe baza datelor furnizate de EUROSTAT și OCDE.

[5] SEC(2008) 2911.

[6] COM(2009) 545, 17 septembrie 2009.

[7] Silver Economy Network of European Regions („Rețeaua regiunilor europene pentru economia vârstei a treia”).

[8] Raportul comun intermediar CPE – CPS privind pensiile, 28 mai 2010.

[9] COM(2006) 571, COM(2009) 180, Raportul privind îmbătrânirea populației, 2009 – Seriile privind economia europeană.

[10] COM(2010) 2020, 3 martie 2010.

[11] COM(2010)1161, 6 octombrie 2010.

[12] Planul de acțiune privind tehnologiile informației și comunicațiilor și fenomenul îmbătrânirii(2007), inițiativa piețelor pilot e-sănătate (2007), programul TIC al PC7, programul de sprijinire a politicii în materie de TIC din cadrul PIC, programul de lucru AAD (www.aal-europe.eu)

[13] Această abordare a fenomenului îmbătrânirii se reflectă, de asemenea, în Concluziile Consiliului privind îmbătrânirea activă, 7 iunie 2010.

[14] În limita posibilităților stabilite prin normele privind ajutoarele de stat.

[15] Acestea vizează dezvoltarea urbană durabilă și, respectiv, energia durabilă la nivel local, www.eib.org.

[16] COM(2008) 468, Către o programare în comun a cercetării.